Vrou deur eie honde verskeurRonelle Seitz is in die hospitaal opgeneem nadat honde haar verskeur het. (Foto: Verskaf) ŉ Vrou van Polokwane (Pietersburg) is die naweek deur haar gesin se honde verskeur. Ronelle Seitz (59) woon by haar dogter. Hul twee Amerikaanse veghonde (pit bulls) het haar Saterdag “uit die bloute” aangeval, haar kopvel afgeskeur en haar aan die lyf, been en voet gebyt. Volgens ŉ familielid het Seitz net ná 11:00 Saterdag van die haarkapper by die huis gekom en vir haar man medisyne gegee. Sy het uit die kombuis na buite gestap toe sy oor die trappies buite die kombuis gestruikel en neergeval het. Haar dogter het haar probeer ophelp. “Terwyl haar dogter haar probeer ophelp het, het die reun aggressief geraak en dis toe dat die bytery begin het,” vertel Tess Riekert van die niewinsgewende organisasie Back On Your Feet. Sy dien tans as die familie se woordvoerder. Riekert sê albei honde moes net daar in die agterplaas van kant gemaak word, aangesien dit die enigste manier was hoe die familie die honde van haar kon afkry. “Ons het geen idee hoekom die honde so opgetree het nie,” sê Riekert. Seitz is dieselfde dag nog in die Netcare Hospitaal in Polokwane opgeneem en het reeds die eerste operasie ondergaan. Sy is tans in die hoësorgeenheid. “Sy het nie medies nie en is bloot in die Netcare Hospitaal gestabiliseer. Sy moet nou na ŉ staatshospitaal oorgeplaas word,” verduidelik Riekert. Riekert is bekommerd dat Seitz nie behoorlike behandeling sal kry indien sy na ŉ staatshospitaal oorgeplaas word nie. Seitz se kopvel is heeltemal afgeskeur, sy het littekens op haar gesig en sal waarskynlik nog veloorplantings op haar been moet kry. “Sy moet nog ŉ klomp opvolg-operasies ondergaan, maar die staatshospitale hier het gedurig ŉ tekort aan skoon linne vir die teaters en daar is dus ŉ groot gewag vir operasies. Ons vrees is dat haar wonde sal septies raak terwyl sy in die hospitaal lê en wag vir ŉ operasie.” Die gesin probeer dus nou dringend geld insamel om Seitz in die Netcare Hospitaal te hou. Kontak Riekert by 083 270 0026 om ŉ bydrae te maak.